
Kiegészítések a 2013. évi Évnyitóhoz:
Kozmikus felelősségünk

Az elmúlt napokban, miután közre adtam az Évnyitó hevenyészett vázlatát, többen kérdezték tőlem, hogy miként is állok én a hittel, egyáltalán hívő ember vagyok-e?
Válaszaim tézisekbe szedve:

1. Meggyőződésem, hogy a Homo sapiens LINNAEUS faj minden egyede hívő, valamiben feltétlenül hisz. Úgy tudom, hogy ezért „annak idején”, azaz Linné korában, fel is merült a Homo fidelis fajnév is, de győzött Linné racionalizmusa. Én is hiszek sok mindenben, de az Egyben különösen.
2. De mivel a kérdések nyilvánvalóan a keresztény hitre szorítkoztak, erre válaszolni eléggé bonyodalmas. Egyértelmű választ csak olyan körülmények között lehet tenni, amikor valamely ideológia uralkodóan települ a társadalomra, mint pl. abban a korban, amelyben eddigi életem túlnyomó része eltelt, a dialektikus materializmus korában. Abban az időben ezt kereken meg lehetett, vagy inkább meg kellett tagadni, mert a nyílt „hívővé nyilvánítás” irtózatos hátrányokkal járt. Sokan vállalták ezt, tisztelem őket ezért.
3.  A másik véglet az, amikor a hitet elutasítók voltak szorult helyzetben, mint pl. Zudor Bálint székely lófő közvetlen ősöm, akit Bethlen Gábor fejedelem pápista kollaborációjáért karóba húzatott, más verzió szerint csak felakasztatott, mégpedig Székelyudvarhely főterén. A vallásosság formai követelményeinek soha nem tettem eleget, templomba szinte kizárólag szellemi élvezetek céljából jártam, mint építőművészeti szemlélkedés, hangversenyek, vagy családi események, mint házasság, keresztelő, gyászszertartás alkalmából. Hozzáteszem még azt is, hogy mivel családunk összes generációja szilárdan tartotta az örmény identitás tudatot, gyakran bizonyos örmény rendezvények rendszeresen a belvárosi majd a hatvanas évek végétől a Gellérthegy tövében lévő örmény templomban zajlottak, itt apám, aki évtizedekig a Magyar-Örmény Baráti Társaság elnöke volt, ide sokszor magával vitt. Egy örmény nem lehetett örmény a saját egyháza nélkül… Tulajdonképpen, egyáltalán nem tettem eleget a hitélet diszciplináris követelményeinek. Pedig 1941-ben megkereszteltek az „örmény szertartású római katolikus” hitre a szamosújvári örmény nagytemplomban, ahol több örmény felmenőmet is megkeresztelték az elmúlt három évszázadban.
Tudni kell ehhez, hogy az ún. „örmény katolikusság” egy meglehetősen különös egyház, külön léte abból áll, hogy a hívei azon nyugatra menekült örmények, akikkel a 16-17. században elismertették pontifex maximusnak a római pápát. Ez azonban egyáltalán nem jelentette az eredeti rítus, hitéleti sajátosságok feladását. Az eredeti, „igazi”, „egyenesúti” (=ugghápárr) örmények az elmúlt évszázadokban nyomatékkal hangsúlyozták, hogy a nyugaton katolicizált örményeket nem tekintik szakadároknak, és jellemző, hogy a két felekezetre szakadt papság egymás templomában gyakran tart ún. „tüntető egység istentiszteletet” annak bizonyítására, hogy köztük semmiféle szkizma nem történt. Ez vonatkozik a szentekre is, a katolicizált örmények kizárólag az ősörmény saját szentjeiket fogadják el.
4. Létezik még egy harmadik örmény „felekezet” is, amelynek nevét úgy tudnám lefordítani, hogy „Az igaz örmények egyháza” és ennek székhelye Fresno (California, USA), az amerikai örmények székhelye. A közel 1 milliós város háromnegyede örmény. Ennek a vallásnak a lényege az, hogy mivel a legrégibb ismert kőkereszt (Chádzskhárr) a Kr. e. 9. századból ismert, maga Krisztus is ebben az időben élt és halt meg, és nem is zsidó volt, hanem örmény, később a zsidók, összejátszva a rómaiakkal, kisajátították az egészet. Persze nem ismerik el a zsidó eredetű Bibliát sem. Híveik szerint az egyház eredete is évszázadokkal megelőzi a krisztusi időket, az egyház fontos szerepet játszott Julianus (az „Apostata” császár) fellépésekor a „judeai keresztény-hamisítók” elűzésekor… Az egyház (ki tudja mikori) mindenféle szent iratai, figyelemreméltóan érvelnek egy monista kozmogóniai világszemlélet mellett. A monizmus régi tulajdonsága az örmény keresztény hitnek, nota bene őket a Kalkedóni Zsinat 451-452-ben a „monofizita” hitük miatt átkozta ki. (U. i. Jézust nem embernek és Istennek, hanem egységesen  Istennek (vagy inkább Emberistennek, mivel Emberből magasztosult Istenné) ismerték el.

5. Akkor miért kell nekem az Isten? Mint valami „anti-Laplace” azt felelhetném: Mert nekem viszont „kell egy Isten nevű hipotézis” . Pontosabban az Egyetlen Emberisten az, ami nekem kell. Egy következetes monizmus elképzelhetetlen ezen hipotézis nélkül !
